EURES – Európske služby zamestnanosti
Bezplatné informačné a poradenské služby, ktoré EURES poradcovia a EURES asistenti poskytujú v rámci každého úradu práce, sociálnych vecí a rodiny, môžu výrazne pomôcť uchádzačom a záujemcom o zamestnanie s nájdením zamestnania resp. s poskytnutím informácií o živote a práce v krajinách EÚ/EHP. 

Služby siete EURES sú poskytované bezplatne širokej verejnosti, a to evidovaným uchádzačom o zamestnanie, záujemcom o nové pracovné uplatnenie, zamestnávateľom i študentom: 
· Uchádzači alebo záujemcovia o zamestnanie - EURES poradcovia a asistenti sú nápomocní pri hľadaní a sprostredkovaní zamestnania na základe pracovných ponúk uverejnených na národnej webovej stránke  www.eures.sk a európskom portáli EURES http://eures.europa.eu. Najdôležitejšou úlohou zamestnancov EURES je pomoc s umiestnením záujemcov na voľné pracovné miesta v krajinách EÚ/EHP a Švajčiarska a informovanie o životných a pracovných podmienkach v daných krajinách. Poradcovia pomôžu pri výbere zamestnania, ako aj pri príprave na výberový pohovor, upozornia na čo by ste nemali zabudnúť pred odchodom do zahraničia a pri návrate na Slovensko, poskytnú informácie o situácii na trhu práce v danej krajine. EURES organizuje pre zahraničných zamestnávateľov aj výberové pohovory, na ktoré sú pozývaní vybraní uchádzači.
· Študenti - EURES poskytne poradenstvo pri výbere štúdia v krajinách EÚ/EHP a pri voľbe budúceho povolania, informácie o podmienkach podnikania v EÚ/EHP. 

· Zamestnávatelia – slovenskému zamestnávateľovi EURES pomôže pri zverejnení ponuky voľného pracovného miesta na európskom portáli http://eures.europa.eu a národných portáloch EURES a pri výbere zahraničných pracovníkov. Zahraničným zamestnávateľom, ktorí majú záujem o slovenských pracovníkov, EURES umiestni ponuku voľných pracovných miest na národnej web stránke www.eures.sk a zrealizuje výberové konanie podľa požiadaviek zamestnávateľa.  
Sieť EURES každoročne organizuje medzinárodnú burzu práce za účasti zahraničných zamestnávateľov a partnerov siete a burzy práce a informácií pre cieľové skupiny 
záujemcov o zamestnanie. V dňoch 18. – 19. apríla 2013 v Nitre, Ústredie práce, sociálnych vecí a rodiny a EURES zorganizuje svoj najväčší veľtrh práce pod názvom Job Expo 2013. Bližšie informácie nájdete aj na www.jobexpo.sk. V spolupráci so študujúcou mládežou EURES uskutočňuje pravidelné návštevy na základných, stredných a vysokých  školách. Na európskej úrovni EURES poradcovia organizujú náborové projekty v spolupráci s EURES poradcami z krajín EÚ/EHP, kde je dopyt po našich pracovníkoch, s cieľom priniesť čo najviac pracovných miest pre slovenských občanov. 
Informačným a komunikačným nástrojom siete EURES Slovensko je už spomínaný národný portál www.eures.sk, kde záujemca v sekcii „Uchádzači o zamestnanie“ nájde  databázu voľných pracovných miest do krajín  EÚ/EHP a Švajčiarska, informácie o pripravovaných podujatiach a výberových pohovoroch ako aj dôležité informácie o životných a pracovných podmienkach v EU/EHP a Švajčiarsku.
Pre získanie viac informácií môžete kontaktovať  Bc. Alenu Čelkovú, e-mail:alena.celkova@upsvr.gov.sk, 033/2441410, EURES asistenta vo vašom regióne. Na už spomínanej web stránke, v časti „Kontakty“ sú dostupné kontakty na EURES poradcov a asistentov na úradoch práce, sociálnych vecí a rodiny po celom Slovensku.













